楼东赋
江采蘋 (Tang)
玉鉴尘生。凤奁香殄。懒蝉发之巧梳。闲缕衣之轻练。苦寂寞于蕙宫。但凝思乎兰殿。信飘落之梅花。隔长门而不见。况乃花心飏恨。柳眼弄愁。暖风习习。春鸟啾啾。楼上黄昏兮。听凤吹而回首。碧云日暮兮。对素月而凝眸。温泉不到。忆拾翠之旧游。长门深闭。嗟青鸾之信修。忆昔太液清波。水光荡浮。笙歌燕赏。陪从宸旒。奏舞鸾之妙曲。乘画鹢之仙舟。君情缱绻。深叙绸缪。誓山海而长在。似日月而无休。柰何嫉色庸庸。妒气冲冲。夺我之爱幸。斥我于幽宫。思旧欢之莫得。梦想著乎朦胧。度花朝与月夕。若懒对乎春风。欲相如之奏赋。柰代才之不工。属愁吟之未尽。巳响动乎疏钟。空长叹而掩袂。踌躇步于楼东。